11. schôdza NR SR - 15.deň - B. popoludní
Dátum: 2012-12-19
Poslanec: Přidal, Alojz (KDH)
Druh vystúpenia: Vystúpenie v rozprave

2. Vážené dámy a páni, milé kolegyne, kolegovia, dúfam, že nás tu bude za chvíľu viacej, a preto to, čo som chcel povedať na začiatku poviem nakoniec, ale začnem pozmeňujúcimi návrhmi, ktoré som si pripravil, ktoré tu kolegovia z opozície podpísali, takže ich najprv prečítam. Ten prvý návrh zákona, ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov, tlač 334 sa mení takto: V čl. I sa vypúšťajú body 7, 9 a 29. Ostatné body sa primerane prečíslujú. V prípade schválenia tejto zmeny sa táto premietne do ustanovenia účinnosti v čl. II. Odôvodnenie: Vypustením bodu 7 sa ruší navrhovaná podpora pre zdroje s celkovým inštalovaným výkonom do 300 megawatt. Vypustením bodu 9 sa pre podporu po rekonštrukcií alebo modernizácii opätovne stanovuje, že náklady na rekonštrukciu alebo modernizáciu technologickej časti zariadenia výrobcu elektriny musia byť vyššie ako 50 % investičných nákladov na obstaranie novej porovnateľnej technologickej časti zariadenia výrobcu elektriny. A bod 29 sa stáva vypustením bodu 7 bezpredmetným. Pán kolega Kondrót, to je prvý pozmeňujúci návrh. Ten druhý, keďže viem, že tento neschválite, je taká ústupová cesta, ktorú vám ponúkam: Návrh zákona, ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov, tlač 334 sa mení takto: V čl. I sa vypúšťa bod 9, ostatné body sa primerane prečíslujú. V prípade schválenia tejto zmeny sa táto premietne do ustanovenia v účinnosti v čl. II. Odôvodnenie: Vypustením bodu 9 sa pre podporu po rekonštrukcii alebo modernizácii opätovne stanovuje, že náklady na rekonštrukciu alebo modernizáciu technologickej časti zariadenia výrobcu musia byť vyššie ako 50 % investičných nákladov na obstaranie novej porovnateľnej technologickej časti zariadenia výrobcu elektriny. No a pozmeňujúci návrh 3: Návrh zákona, ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov, tlač 334 sa mení takto: V čl. I sa vypúšťajú body 8 a 10. Ostatné body sa primerane prečíslujú. V prípade schválenia tejto zmeny sa táto premietne do účinnosti v čl. II. A to odôvodnenie je, že vypustením bodov 8 a 10 sa zachováva podpora pre fotovoltické zdroje s inštalovaným výkonom do 100 kilowatt, teda tak ako je to dnes v platnom zákone. Teraz pár slov, hlavne k tomu tretiemu pozmeňujúcemu návrhu. V tom samotnom návrhu zákona je niekoľko reštriktívnych opatrení proti obnoviteľným zdrojom energií, predovšetkým fotovoltike. Tá fotovoltika od roku 2009, keď bol schválený pôvodný zákon 309 o podpore obnoviteľných zdrojov a kombinovanej výroby elektriny a tepla, teda KVET-u, ktorý pripravilo ministerstvo hospodárstva na čele s vtedajším ministrom pánom Ľubomírom Jahnátkom si prešla pomerne zložitým vývojom od absolútnej podpory, až, ako sa to ukazuje dnes, absolútny zákaz. Absolútna podpora znamenala v roku 2010 boom fotovoltiky a prírastok 185,6 megawattu výkonu fotovoltických elektrárni pri výkupnej cene 425 eur za megawatthodinu. V prvom polroku 2011 následne potom poklesla výkupná cena o 10 %, ale aj tak za 6 mesiacov sa nainštalovalo alebo inštalovalo 302,5 MW výkonu. V roku 2010 a v prvom polroku 2011 na základe zákona o podpore OZE a KVET-u z dielne SMER-u sa celkovo nainštalovalo 488 MW výkonu fotovoltických elektrárni. To je jeden jadrový jaslovskobohunický blok. Kapacity a povolenia pre tieto inštalácie si vo veľkej miere rozdelilo medzi seba pár vyvolených, ale tí už dnes nevlastnia prakticky nič, pretože to stihli výhodne predať zahraničným investorom, fondom a bankám. Ako to bolo s fotovoltikou v druhom polroku 2011? Do platnosti vstúpila tzv. Jurčíkova novela, bol to zákon 558/2010 Z. z. z 15. decembra, ktorá obmedzila podporu v prípade fotovoltiky iba pre inštalácie do 100 kilowatt a aj to iba na strechách a v druhom polroku roku 2011 sa nainštalovalo 18,2 MW, pričom výkupná cena poklesla o 33 %. No a potom prišiel rok 2012 a výkupná cena bola opäť znížená, medziročne o 50 %. Aby ani to nestačilo, ÚRSO sa následne k 1. 7. 2012 opäť rozhodlo zmeniť proti vlastnému právnemu predpisu výkupné ceny. Proti predpisu, keďže v roku 2011 sa to udialo tiež k 1.7., avšak to bolo nariadenie zo zákona 558/2010 Z. z. V roku 2012 také nariadenie nebolo, pričom ÚRSO vo vlastnej vyhláške 225/2011, hneď v základných pojmoch. Prvé písmeno, teda druhé písmeno b) tam uvádza, že regulačný rok sa považuje, za regulačný rok sa považuje kalendárny rok. Nová výkupná cena bola stanovená na 119 eur za megawatt, čo na doplatku roku 2012 znamená 59 eur za MW. Keďže pri takejto výkupnej cene pre fotovoltiku sa momentálne jedná o nenávratnú investíciu, od 1. 7. 2012 sa neinštalovalo prakticky nič. V prvom polroku to bolo 9,5 MW. Teda od 488 MW nainštalovaných v roku 2010, v prvom polroku 2011 podľa zákona z dielne SMER-u sa dostávame k 27 MW nainštalovaným v druhom polroku 2011 a v roku 2012. Výkupná cena v porovnaní s rokom 2010 je pre nové inštalácie, ktoré by aj mohli teoreticky pribudnúť v roku 2013, o 72 % nižšia. A od doplatku treba odpočítať odvod do jadrového fondu, tarifu za prevádzku systému, systémové služby, ktoré musí majiteľ fotovoltického zariadenia zaplatiť naspäť distribučnej spoločnosti za každú kWh, ktorú si sám vyrobí a spotrebuje u seba. Takže z deklarovanej podpory mu ostáva 0,03 eura na kW. Ak má rodinný dom na streche 4 kW inštalovaného výkonu, vyrobí 4 000 kWh, ktoré si aj sám spotrebuje, dostane vďaka podpore obnoviteľných zdrojov ročne asi 120 eur. Túto sumu si musí vyfakturovať a zdaniť a mesačne vystavovať reporty a aj si z toho pokryť prevádzku a údržbu zariadenia. Preto nemá žiadny význam ustanovenia novely, ktoré navrhuje zníženie inštalovaného výkonu zo 100 na 30 kW či retroaktívne pokuty, keďže fotovoltika je už len pre pár skalných fanúšikov, výrobné firmy a pár ekologicky zmýšľajúcich občanov, ktorí si takto chcú znížiť výdavky na energie a zvýšiť energetickú efektivitu, či jednoducho to robia z presvedčenia. Páni, ja vás chcem vyzvať, neberte malým a chudobným a nedávajte bohatým a mocným! Dámy a páni, ja neviem, či sem ešte niekto príde. Ale chcel by som prejsť k tomu podstatnému. Vážené dámy, kolegyne a kolegovia, ja neviem, či sa mám smiať, alebo plakať. Neviem, či sa mám tešiť, alebo hnevať. Neviem, či vám mám, páni kolegovia zo SMER-u, zlorečiť, alebo sa za vás modliť. To vlastne viem, aj keď neviem, či sa dokážem za vás modliť. Veď ja nie som ani taký silný, aby som spoločne s vami, páni Brixi, Martvoň, Podmanický, chodil sa tu modliť v parlamente, lebo by som sa bál. Bál by som sa, že niektorí z vás sa mi potom a nielen mne, ale celému Slovensku vysmejete do očí. Ja som si pozrel hlasovanie v tom skrátenom legislatívnom konaní. Pozrel som si hlasovanie v prvom čítaní a výnimkou z tých menovaných bol pán poslanec Podmanický. Keď ma počujete, pán poslanec Podmanický, vďaka vám, pán kolega. Stúpli ste v mojich očiach. A v mojich očiach stúpli aj všetci tí poslanci SMER-u, ktorí tu boli prítomní a nehlasovali v prvom čítaní za túto zbojsko-darovaciu novelu zákona prijímanú v skrátenom legislatívnom konaní. Zbojsko-darovaciu novelu zákona! Ona je prijímaná v skrátenom konaní aj napriek tomu, že sám predkladateľ píše, že nie je splnená základná materiálna podmienka na postupovanie takýmto procesom. V doložke vplyvov, pán minister Malatinský, vy to píšete, nie ja. Vy ste to písali a napísali ste, že prijatie tejto novely nebude mať žiadny vplyv na verejné financie. To nehovorím ja, to hovoríte vy, pán minister. Páni a dámy. Dnes nejde o žiadny iný zdroj. O žiadnu podporu pre Slovnaft ani Slovenské elektrárne, ani Nováky, ani Vojany. Títo to už potvrdili. U. S. Steel - dneska som sa dočítal v SME - rozmýšľa. Tam som sa dočítal, pán minister, že rozmýšľate nad novými stimulami pre U. S. Steel. Že nevylučujete návštevu centrály v Pittsburgu. Myslím, naozaj že by to bolo osožnejšie, keby ste s pánom premiérom sedeli v lietadle a leteli do Pittsburgu, ako tu predkladali túto zlodejskú novelu. Milí občania, aj k vám sa chcem prihovoriť. Kolegyne, kolegovia, ja naozaj neviem, či sa mám smiať, alebo plakať. Smiať cez slzy nad krivdou, alebo plakať nad krivdou. Dnes dostane niekto dar v hodnote 500 mil. eur, 15-ročné dotácie na podporu výroby elektriny a tepla v bratislavskom PPC. Ja neviem, či sa mám na vás hnevať, že zahlasujete tak, ako zahlasujete, kolegovia zo SMER-u, alebo sa mám tešiť a radovať, že dnes je prvý deň konca vlády jednej strany. Dnes sa rodí nová kauza. kauza, ktorú vám budeme pripomínať tri roky. Dnes sa rodí kauza, ktorá je väčšia ako mýtny tender, nástenkový tender, emisie, páni a dámy zo SMER-u, vy ste vydržali nekradnúť, nekradnúť vo veľkom, 9 mesiacov. Ale ono to prišlo. Nevydržali ste. Včera, predvčerom som si mohol myslieť, že pán premiér Robert Fico o tom nevie. Že pán minister Malatinský o tom nevie. Že za tým je len pán Jozef Holjenčík, biely kôň, ktorý je a ostane hanbou v slovenskej energetike. Houby, nie je to tak. Pán Robert Fico to vie! Robert Fico vie, že dnes tu poslanci SMER-u odsúhlasia majiteľovi PPC darček v hodnote 500 mil. eur. Ja sa môžem mýliť, môže to byť 400 alebo 700 miliónov eur. Dnes tu, páni kolegovia, podpíšete bianco šek na konanie bielemu koňovi pánovi Holjenčíkovi, ktorý, keď sme sa ho na výbore pýtali, o akú sumu ide, tak len mekotal ako koza. Aké podmienky, aké kritéria musí splniť obdarovaný majiteľ PPC sme sa nedozvedeli. Pán Holjenčík povie, koľko musí do PPC investovať. On to povie, on to stanoví alebo ten, ktorý mu povie, čo má povedať. Až dodnes bola ta investícia do nutnej rekonštrukcie alebo modernizácie vo výške 50 % investičných nákladov. Odhadujem 100 mil. eur. Ten, kto chce dostávať dotácie ďalej na PPC musí investovať 100 miliónov eur. Dnes vypustením bodu 9 to už vie, koľko bude musieť majiteľ PPC investovať, aby dostával dotácie, len Pán Boh a ten muž, ktorý to oznámi pánovi Holjenčíkovi. Pán minister, koľko tipujete, že bude majiteľ PPC musieť investovať? Bude to tisíc, 10-tisíc, milión eur? Prefarbia vrátnicu? Natrú zábradlia, nadstavia komín? Je toto vôbec možné? Pýtam sa, je to možné? Je. Na Slovensku je to tak, by povedal Janko zo Žiliny. Jednoducho na Slovensku je to tak. Milí občania, dnes niekto dostane dar v hodnote 500 miliónov eur. Počítajte so mnou a kontrolujte ma. 500 mil. krát 30, lebo mne sa lepšie ráta v korunách, je 15 miliárd korún. Za 4-5 miliárd sa dá na Slovensku kúpiť pozemok a postaviť dom, miliónov, nie prepychový, ale slušný dom. Za tri milióny sa dá kúpiť byť. Za 15 miliárd sa dá postaviť 3 000 domov. V 3 tisícoch domoch môže bývať 10-15-tisíc ľudí? Dnes, niekto dostane dar bývanie pre 15-tisíc ľudí. Dnes niekto ukradne toľko domov a bytov, koľko ich je v Hlohovci alebo koľko ich je v Seredi, alebo koľko ich je v Senci, alebo koľko ich v Skalici, alebo koľko je ich v Snine. A tento dar budú splácať normálni ľudia 15 rokov. Jednoduchí, normálni ľudia to zaplatia v cene elektrickej energie. Páni poslanci SMER-u, nie ste tu, ale možno ma počúvate. Ja by som vám chcel povedať, že to, čo tu dnes darujete niekomu mocnému, keby ste darovali sebe, tak každý z vás, čo tu sedí, dostane 5 miliónov eur, 150 miliónov korún. Vy tomu obdarovanému nezávidíte? Ani trochu? Neštve vás to? Dámy a páni, až do dnešného dňa som si myslel, že Rober Fico je momentálne najsilnejší muž na Slovensku. Houby, priatelia. Sú tu mocnejší. Majitelia PPC súčasní alebo budúci. Páni novinári, sledujte PPC! Sledujte to, či o chvíľu nezmení majiteľa, lebo o tom sa už v kuloároch rozpráva. Médiá, zobuďte sa! Páni, ja neviem, či sa mám smiať, alebo plakať, tešiť sa, alebo hnevať. Viem jedno, že dnes som nemohol mlčať. A ďakujem všetkým kolegom, ktorí tu budú hovoriť v tejto rozprave a snažiť sa budú poukázať na túto neprávosť. V novele tohoto zákona sú podstatné len dva body, 7 a 9. Všetko ostatné je hmla. Ale dnešný deň je aj začiatok. Začiatok konca vlády Roberta Fica. Chvalabohu. Ďakujem za pozornosť vám všetkým a požehnané Vianoce. (Potlesk.)